Cele se kop geëis oor misdaadstatistiekeMinister Bheki Cele. (Foto: GCIS) Die jongste kwartaallikse misdaadstatistieke wat polisieminister Bheki Cele vir die periode 1 April tot 30 Junie 2021 vrygestel het, is ŉ aanklag teen hom en die Suid-Afrikaanse Polisiediens, sê die Demokratiese Alliansie. “Die minister het probeer om die getalle goed te praat deur te sê dit is só hoog en ‘onnatuurlik’ weens die afsonderingsperiode,” het Andrew Whitfield, die DA se skaduminister van polisie, in ŉ verklaring gesê. “Die voorkoms van gewelddadige misdaad is egter steeds skokkend en abnormaal. Maroela Media het vroeër berig die misdaadkoers het met 60,2% gestyg met altesaam 5 760 mense wat in dié periode oorlede is. Kontakmisdaad het met 60,6% toegeneem en roof met verswarende omstandighede met 92,2%. Tydens die periode was daar 181 aanvalle op plase en kleinhoewes wat 15 mense se lewens geëis het. Daar was 47 meer aanvalle in vergelyking met dieselfde periode verlede jaar. “Die behoefte aan sigbare polisiëring in landelike gebiede is krities om die veiligheid van dié gemeenskappe te verseker,” het Whitfield bygevoeg. Die DA bly besorg oor die hoë vlakke van seksuele misdaad en huishoudelike geweld wat steeds gemeenskappe teister – veral vroue en kinders. In die betrokke drie maande is meer as 10 000 mense verkrag. Altesaam 500 van die gevalle wat aangemeld is, word verbind met huishoudelike geweld. “Elke keer wat die misdaadstatistieke vrygestel word, raak dit al hoe meer duidelik dat kwesbare gemeenskappe en groepe gebuk gaan onder afskuwelike geweldsmisdaad. Hulle is ook die grootste slagoffers van minister Cele en die SAPD se onbevoegdheid. Dit is tyd dat minister Cele aanspreeklikheid neem vir sy versuim om Suid-Afrikaners veilig te hou deur te bedank.” Misdadigers besig om stryd teen polisie te wen Argieffoto (Foto: Kent Williamson) Pieter Groenewald, leier van die VF Plus, sê die skokkende toename in die amptelike misdaadsyfers van Suid-Afrika is ŉ bewys dat die polisie teen ŉ vinnige tempo besig is om die stryd teen misdaad te verloor. “Dit dien ook as bewys dat daar diepgaande probleme in die polisiemag is en dat die regering nie in staat is om dit reg te ruk nie.” Groenewald sê geen minister van polisie kan in sy pos behou word met ŉ polisiemag wat die stryd teen misdaad verloor nie en dit is onverstaanbaar dat president Cyril Ramaphosa vir minister Bheki Cele in die pos behou het met die laaste kabinetskommeling. Alle kontakmisdaad in die land het in die eerste kwartaal van die finansiële jaar met dubbelsyfers toegeneem teenoor die ooreenstemmende tydperk verlede jaar. Moord het met 66,2% toegeneem en van begin April tot einde Junie is 5 760 mense vermoor. Dit is 2 295 meer as in die ooreenstemmende tydperk verlede jaar. Ander kontakmisdaad buiten moord, wat insluit poging tot moord, seksuele oortredings en alle vorme van aanranding is op met 60,6%. Daar was 76 936 voorvalle van aanranding terwyl verkragting toegeneem het met 72,4%. Altesame 181 plaasaanvalle is opgeteken en 15 mense is in die aanvalle vermoor. Transitorooftogte, wat met baie geweld gepaardgaan, het met 142,1% gestyg. Daar was 46 transitorooftogte – 27 meer as in dieselfde tydperk verlede jaar. Die gevreesde trio-misdade soos gewapende roof, motorkaping en aanvalle in woonhuise het eweneens skerp gestyg met motorkapings wat met 92,2% toegeneem het. “Minister Cele het hierdie syfers probeer afwater deur dit te vergelyk met die inperkingsperiodes van verlede jaar. Dit hou nie steek nie aangesien die polisie ŉ toename moes voorsien en daarvolgens moes beplan en optree. Met die onlangse onrus in die land het dit duidelik geblyk dat die land se intelligensiedienste nie op standaard is nie.” Groenewald sê die jongste misdaadstatistiek dien ook as bewys dat die polisie se misdaadintelligensie nie meer in staat is om sy werk te doen nie. “Minister Cele het vandag tydens die bekendmaking van die misdaadstatistiek aan ŉ joernalis erken dat geen nuwe rekrute die afgelope twee finansiële jare ingeneem is nie. Dit het ŉ tekort gelaat van 14 000 polisielede. Hieruit blyk dit duidelik dat gesoute en ervare polisielede die diens verlaat en nie vervang word nie. Die regering sal ernstig moet besin en ingrypende stappe doen om te keer dat Suid-Afrika tot ŉ misdaadparadys verval.” 5 760 moorde in drie maande waansinnig (Argieffoto: Marcus Trapp/pixabay) Deur die inperking te gebruik om die toename in misdaad te probeer verbloem lei niemand in Suid-Afrika om die bos nie, sê Henry Geldenhuys, president van TLU SA. Die minister van polisie het herhaaldelik beklemtoon dat die dubbelsyfer-styging nie ŉ ware weerspieëling van die toename van misdaad is nie omdat die Covid-19-pandemie die syfers skeef trek. “Slim woorde verander nie die feit dat 5 760 mense in drie maande in Suid-Afrika vermoor is nie. Waar op aarde is dit aanvaarbaar dat 2,7 mense per uur doodgemaak word? Dit is waansinnig.” Geldenhuys meen dit is verder uiters kommerwekkend dat die Suid-Afrikaanse polisie die afgelope twee jaar geen nuwe rekrute kon aanstel nie terwyl ervare lede op strepe aftree. Dit laat Suid-Afrikaners, en veral boere op afgeleë plase, baie kwesbaar in ŉ land waar misdaad seëvier. “Dit is onaanvaarbaar dat die polisie se begroting besnoei word – en die res aan wanbesteding en korrupsie verloor word – terwyl misdaad een van die knelpunte in die land is. Dit is ook vir ons nie genoeg dat minister Cele sê die herstruktureringsprogram vorder goed nie. Kry effektiewe planne in plek, en gebruik die beskikbare fondse effektief om misdaad te bestry.” TLU SA doen weer ŉ beroep op pres. Ramaphosa om die polisiedepartement van wanbestuur en korrupsie te suiwer deur (vir ŉ begin) van minister Cele ontslae te raak. Steun gerus TLU SA se veldtog hieroor by hierdie skakel: https://www.tlu.co.za/tsamaea-cele/ Cele blameer Covid-19 Argieffoto (Foto: Josh Hild/Pexels) Ian Cameron, woordvoerder van Action Society, sê die toename van 72,4% in verkragtings is skokkend. “Altesaam 10 006 sake van verkragting is tussen April en Junie 2021 aangemeld. Dit is ŉ skokkende toename van 4 000 gevalle in vergelyking met dieselfde periode in die 2020/2021- finansiële jaar.” Cameron sê die huidige DNS-agterstand van meer as 300 000 sake by die Nasionale Forensiese Wetenskapslaboratoriums (NFSL) beteken dat dié slagoffers waarskynlik drie jaar of langer sal moet wag om hul dag in die hof te kry. “Dit is as die saak nie in daardie periode van die rol geskrap word nie. Die polisieminister versaak weereens slagoffers van geslagsgebaseerde geweld in Suid-Afrika.” Cele het self kommentaar gelewer oor die onvermoë van sy departement en die Covid-19-pandemie as ŉ sondebok gebruik. “Dit is nou meer as ooit nodig dat burgers wettig gewapen moet wees sodat hulle hulself kan beskerm omdat die SAPD duidelik nie hul plig teenoor Suid-Afrikaners nakom nie.”